STILLE I FJØSET: Målingar over heile landet peikar på same trend: Høgre slit med entusiasmen på bygda. Stortingsrepresentant Gunnar Gundersen gjev ulvebråket skulda.

HØGRE

Ulvekonflikt. Kommunereform. Fylkesreform. Høg arbeidsløyse på Sør- og Vestlandet. Strid om nedleggingar av stasjonar i Forsvaret. Nedlegging av lensmannskontor.

Det er nok av saker som skaper konflikt mellom by og land om dagen. Felles for dei alle er at Høgre står midt i konflikten.

No viser ein gjennomgang av fylkesvise målingar at Høgre slit tungt i typiske distriktsfylke som Sogn og Fjordane, Hedmark og Telemark.

Klassekampen har gått gjennom alle dei fylkesvise målingane teke opp etter nyttår som omhandlar stortingsvalet og som er publisert på nettstaden Poll of polls. Resultatet er:

• Hedmark: 13,6 prosent, ned frå 18,3 prosent i stortingsvalet. (Sentio for Hamar Arbeiderblad 13. januar 2017, 600 respondentar)

• Sogn og Fjordane: 12,5 prosent, ned frå 19 prosent i stortingsvalet. (InFact for Firda 26. januar 2017, 1017 respondentar)

• Oppland: 16 prosent, ned frå 19,1 i stortingsvalet. (Markedsinfo for Gudbrandsdølen Dagningen 27. januar 2017, 600 respondentar)

• Telemark: 18,4, ned frå 21,8 i stortingsvalet. (Sentio for Telemarksavisa 9. februar 2017, 600 respondentar)

Og til slutt: Erna Solbergs eige heimfylke Hordaland. Sjølv om ein stor del av innbyggjarane bur i og rundt Bergen, går det heller ikkje her på skjener: Partiet fekk nyleg 27 prosents oppslutning, ned frå 31,3 prosent i valet. (Respons Analyse for Bergens Tidende 22. februar 2017, 601 respondentar)

Høgres landsmøte: • Høgres landsmøte finn i år stad på Gardermoen 9. til 12. mars. • Landsmøtet handsamar sentralstyrets årsmelding og vedtek partiets valprogram i tillegg til ei rekkje resolusjonar.

Eitt distriktsfylke går mot trenden: I Nord-Trøndelag fekk partiet 16 prosent på ei måling Sentio utførte for Trønder-Avisa 21. februar med 500 respondentar. Det er 1,5 prosentpoeng betre enn valresultatet frå 2013.

Konfliktline

Då Høgre vann valet i 2013 var det nettopp den store oppslutninga i distrikta som gjorde at partiet kunne kome til makta på ny. I dag er Høgre representert på Stortinget frå alle fylke. Utanom under høgrebølgja på 1980-talet har det berre skjedd i 2009- og 2013-vala etter krigen.

Likevel kan problemet vere mindre for Høgre på lang sikt: Sjølv om alle fylke har folketalsvekst, er den likevel klart størst i byane.

Meiner ulven avgjer

Høgres stortingsrepresentant frå Hedmark, Gunnar Gundersen, har tidlegare varsla at han trur ulvesaka kan gjere det vanskeleg å drive valkamp for partiet i innlandsfylket. Då Klassekampen spør ham om den labre oppslutninga i Distrikts-Noreg, utvidar han diagnosen:

– Eg meiner ulvesaka slår hardt ut. Det er ei sak som dreiar seg om dei fundamentale verdiane våre, om eigedomsrett og enkeltmennesket og lokalsamfunnas fridom og sjølvråderett. Respekterer ein ikkje Stortingets vedtak i ulvesaka, slår det hardt ut, seier Gundersen.

– Til og med i ulvefrie Sogn og Fjordane?

– Ja, for det er ei sak som har overtonar. Det er ei sak som viser om ein har respekt for andre måtar å leve på enn det folk gjer i byane.

politikk@klassekampen.no

Tittelen på artikkelen er endret etter at den først ble publisert.